
Erőművi befektetések és hatásaik modellezése a villamosenergia-piac hosszútávú fejlődésének elemzéséhez

A villamosenergia-piac liberalizációjának következtében a centralizált döntéshozatalt decentralizált váltotta fel. A hagyományos, centralizált villamosenergia-piacot a monopólium, a befektetéseket az ellátásbiztonság fenntartása jellemezte. A decentralizációval a szabad piaci verseny nyert utat, a befektetési döntéseket már privát energiaipari vállalatok hozzák. A piacon kialakuló árak az ösztönzők a befektetések megindítására, a beruházók elsődleges célja pedig saját profitjuk maximalizálása. Így a hangsúly a fogyasztói igény vagy kereslet kielégítéséről áttolódott az egyéni cégek haszonmaximalizálására. Ez magában hordozza a veszélyt, hogy megfelelő nagyságú árak hiányában az új befektetések elmaradásának következtében a beépített kapacitások továbbá nem lesznek elegendőek a jelentkező fogyasztói szükségletek kielégítésére.
A piac új struktúrája tehát olyan alapvető kérdések felvetését igényli, mint pl. hogy a decentralizált döntéshozatal vajon biztosítja-e hosszútávon a stabil és kellően alacsony villamosenergia-árakat, illetve az ellátás egy megfelelő szintű biztonságát. Ennek okán szükségessé válik olyan modellek kialakítása, amelyek a villamosenergia-rendszerbe való befektetés hatásait és a villamosenergia-piac hosszútávú működését modellezik, szimulálják. Ennek okán került elkészítésre egy, a villamosenergia-piac dinamikus változásainak leképezésén alapuló szimulációs modell.
A szimulációs modell a magyar villamosenergia-piacra jellemző adatokkal kerül feltöltésre és lefuttatásra. A modell segítségével az egyes termelési technológiák jövőbeli elterjedése nyomon követhető, illetve tetszőleges szcenáriók hatásainak elemzése válik lehetővé, amely hasznossága kiemelten fontos a közelmúlt különösen bizonytalan gazdasági körülményei között.



